                      ANEXA NR. 6  
REGULAMENT

 PRIVIND EFECTUAREA  SERVICIULUI DE TRANSPORT ELEVI PRIN CURSE REGULATE SPECIALE ÎN MUNICIPIUL MARGHITA
CAPITOLUL I
DISPOZITII GENERALE
Art. l Prezentul Regulament stabilește condițiile generale în care se poate efectua Serviciul de transport elevi prin curse regulate speciale  la nivelul Municipiului Marghita.
Art.2 Regulamentul-cadru privind modul de efectuare a serviciului de transport elevi prin curse regulate speciale, se fundamentează pe următoarele acte normative:
 Legea nr. 198/2023 a învățământului preuniversitar;
Regulamentul-cadru de organizare și funcționare a unităților de învățământ preuniversitar, aprobat prin Ordinul nr.5726 din 06 august 2024, cu modificările și completările ulterioare;
Ordonanța Guvernului nr. 27/2011 privind transporturile rutiere, cu modificările și completările ulterioare;
Ordonanța de urgență a Guvernului nr. 195/2002 privind circulația pe drumurile publice, republicată, cu modificările și completările ulterioare;
Ordonanţa Guvernului nr. 43 din 28 august 1997 privind regimul drumurilor , republicată
Hotărârea Guvernului nr. 1391/2006 privind aprobarea Regulamentului de aplicare a Ordonanței de urgență a Guvernului nr. 195/2002 privind circulația pe drumurile publice, cu modificările și completările ulterioare.
Art.3 În sensul prezentului regulament, termenii și noțiunile utilizate se definesc după cum urmează:
· prestator/transportator-  persoană,  întreprindere sau  entitate care oferă sau prestează o anumită muncă, activitate sau serviciu;
· achizitor- persoană care se ocupă cu procurarea de produse sau de materiale;
· beneficiar-  persoană care beneficiază de ceva/ un drep;
· autocar - autobuz cu mai mult de 22 de locuri pe scaune, destinat şi echipat numai pentru transportul de persoane aşezate pe scaune, având spaţii speciale pentru transportul bagajelor pe distante mari, amenajat şi dotat pentru a asigura confortul persoanelor transportate, având interdicţia de a transporta persoane în picioare;
· microbuz- autovehicul cu 4 roți care circulă cu viteza legală admisă pe drumurile publice, pe distanțe și condițiile prestabilite.
· Certificat de competență profesională- document care atestă pregătirea profesională a unei persoane în domeniul transportului rutier;
· Licență transport- document eliberat în baza licenței de transport de către Autoritatea Rutieră Română-ARR;
· Copie conformă a licenței de trasnport- document eliberat în baza licenței de transport de către ARR în conformitate cu prevederile OUG 109/2005 cu modificările și completările ulterioare pentru fiecare autovehicul utilizat de operatorul de transport rutier la operațiuni de transport;
· Persoană desemnată-persoană fizică care are calitate de manager al activității de transport rutier posesoare a unui certificat de competență profesională și care este angajată pe bază de contract de muncă să conducă permanent efectiv activitatea de transport a operatorului;
· Traseu local- parcursul care asigură legătura între mai multe localități sau obiective  cuprise între două capete pe care se efectuează transport public local de persoane prin curse regulate special;
· Serviciul de transport persoane prin curse regulate special-serviciul de transport public de persoane efectuat la solicitarea unui beneficiar prin care se asigură doar tranportul anumitor categorii determinate de persoane;
· Transport rutier- operațiune prin care se realizează deplasarea persoanelor cu un autovehicul pe un drum deschis circulației publice;
· Stație îmbarcare/debarcare- punctulutilizat pe traseul serviciului pentru urcare/coborârea persoanelor transportate.
CAPITOLUL II
SCOPUL
Art.4 Scopul principal al efectuării serviciului de transport elevi prin curse regulate speciale, este transportul dus- întors al elevilor, între localitatea de domiciliu a acestora și unitățile de învățământ în care își desfășoară cursurile. Transportul cu autobuzul/autocarul/microbuz, dus-întors al elevilor, între localitățile Cheț, Ghenetea și Colegiul Național ,,Octavian Goga” Marghita, Liceul Teoretic „Horvath Janos” Marghita și Liceul Tehnologic ,,Horea” Marghita în care își desfășoare cursurile, transport care este gratuit.
Art.5 (1) Serviciul de transport elevi prin curse regulate speciale între localitatea de domiciliu și unitățile de învățământ se va realiza pe bază de Contract de achiziție publică prin grija Compartimentului administrare patrimoniu , transport local și relația cu asociațiile de proprietari, în conformitate cu prevederile Legii nr. 98/2016 privind achizițiile public și HG nr. 395/2016 privind aprobarea Normelor Metodologice  de aplicare a prevederilor referitoare la atribuirea contractului de achiziție publică/acordului cadru din Legea nr. 98/2016 privind achizițiile publice<LLNK 12016    98 10 201   0 17>, cu modificările şi completările ulterioare;
(2) Compartimentul administrare patrimoniu, transport local și relația cu asociațiile de proprietari va stabili procedura de atribuire a contractului prin note justificative privind valoarea estimată a contractului, alegerea procedurii, impunerea în documentația de atribuire a cerințelor minime de calificare și fișa de date a achiziției, pe baza tabelului nominal cuprinzând elevii ce urmează a fi transportați, prezentată  achizitorului  înainte de începerea  procedurii de achiziție de către Colegiul National „Octavian Goga” Marghita, Liceul Tehnologic ,,Horea” , Liceul Teoretic „Horvath Janos”, - beneficiarii transportului;
Art.6 Pe parcursul transportului la și de la unitatea de învățământ, elevii vor respecta măsurile generale de conduită prevăzute de normele aprobate pentru transportul în comun. Șoferul autobuzului  și personalul de însoțire vor respecta măsurile generale de protecție. Autobuzul va fi aerisit și dezinfectat temeinic după fiecare cursă.

Art.7 (1) Programele de transport trebuie să asigure dezvoltarea echilibrată și eficientă, într-un mediu concurențial real, a  tipului de transport, stimulându-se folosirea tipurilor de mijloace de transport care asigură grade de poluare scăzute.

(2) Programul de transport elevi se aprobă de către autoritatea contractantă. 

Art.8 Persoanele transportate sunt elevi la Liceul Teoretic „Horvath Janos”, Colegiul Național „Octavian Goga” Marghita și Liceul Tehnologic „Horea” Marghita și iși desfășoară activitatea în zilele de : Luni, Marți, Miercuri, Joi , Vineri (1,2,3,4,5), ale fiecărei saptămâni.
CAPITOLUL II
                                 DREPTURILE ȘI OBLIGAȚIILE PĂRȚILOR
Art.9 Drepturile și obligațiile achizitorului și a beneficiarilor:
a) Achizitorul   are   dreptul   să  convoace  transportatorul  în  vederea stabilirii măsurilor necesare pentru remedierea unor deficiente apărute în executarea  serviciilor de transport prestat;
b) Achizitorul are dreptul să rezilieze contractul de transport rutier de persoane prin curse regulate speciale, în cazul săvârșirii unor abateri grave de către transportator;
c) Achizitorul își rezervă dreptul de a renunța la serviciul contractat, prin notificare scrisă adresată   transportatorului,   în prealabil  cu  30 de zile înainte, în situația în care din motive de organizare nu mai este necesar transportul de persoane pe traseul respectiv;
d) Colegiul Național ,,Octavian Goga” Marghita, Liceul Teoretic „Horvath Janos” Marghita și Liceul Tehnologic ,,Horea” Marghita, în calitate de beneficiari al transportului   au   obligația   de a  pune  la dispoziția achizitorului tabelul nominal cu elevi ce urmează a fi transportați ori de câte ori apar modificări   privind conținutul acestuia;
e) Colegiul Național ,,Octavian Goga” Marghita, Liceul Teoretic „Horvath Janos” Marghita și Liceul Tehnologic ,,Horea” Marghita au  obligația  de  a  notifica  achizitorul  în  legatură cu orice modificări  referitoare la programul de începere/ încheiere a activităților școlare;
f) Colegiul Național ,,Octavian Goga” Marghita, Liceul Teoretic „Horvath Janos” Marghita și Liceul Tehnologic ,,Horea” Marghita au obligația instruirii elevilor, care urmează a fi transportați, în ceea ce privește  îndatorirea  acestora  de  a  avea  asupra  lor  în  permanență, în timpul efectuării  transportului, legitimațiile (carnetele de elevi) și alte documente legale de identificare;
g) Achizitorul  are  obligația  de  a  achita contravaloarea serviciului prestat de transportator în termen de maxim 30 de zile de la înregistrarea facturii la sediul achizitorului; 

h) Dacă achizitorul nu onorează facturile în termen de 30 zile de la expirarea perioadei prevăzute în contract, prestatorul are dreptul de a sista prestarea serviciilor. Imediat ce achizitorul onorează factura, prestatorul va relua prestarea serviciilor în cel mai scurt timp posibil;
i) Achizitorul are dreptul de a efectua controale periodice pentru a verifica dacă prestatorul respectă obligația privind transportul în mod exclusiv și numai a persoanelor înscrise în tabelul nominal, anexa la prezentul contract.

Art.10 Drepturile și obligațiile prestatorului (transportatorului)

    I. Operatorii serviciilor de transport elevi vor asigura:

a) Numărul și tipul corespunzător de mijloace de transport necesare realizării programului de circulație și care satisfac condițiile impuse privind siguranța circulației, confortul pasagerilor și protecția mediului, pe care operatorul serviciului de transport elevi trebuie să-l dețină în proprietate;

b) Numărul de mijloace de transport pentru înlocuirea celor care efectueaza cursele cuprinse în programul de circulație, în cazul apariției unor defecțiuni ale acestora, pe care operatorul serviciului de transport elevi trebuie să-l dețină în proprietate;

c) Respectarea reglementărilor legale privind omologarea, înmatricularea și efectuarea inspecțiilor tehnice periodice/reviziilor tehnice periodice pentru mijloacele de transport propuse pentru efectuarea serviciului;

d) Menținerea stării tehnice corespunzătoare a mijloacelor de transport, a instalațiilor auxiliare și a curățeniei acestora;

e) Condiții pentru spălarea, salubrizarea și dezinfectarea mijloacelor de transport;

f) Dovada privind asigurarea spatiilor de garare pentru  mijloacele de transport  spatiu deținut  în proprietate / contract de închiriere, comodat ;

g) Personal calificat și vehicule de intervenție operativă;

h) Respectarea prevederilor legale în vigoare privind angajarea, desemnarea, pregătirea profesională, examinarea medicală și psihologică a persoanelor cu funcții care concură la siguranța circulației;

i) Asigurarea pasagerilor și a bagajelor acestora pentru riscurile ce cad în sarcina operatorului de transport;

j) Respectarea capacităților de transport și a programelor de circulație impuse prin tabelele  nominale transmise de beneficiarii transportului;

k) Furnizarea către autoritatea locală privind serviciile de transport, a informațiilor solicitate și accesul la toate informațiile necesare, în vederea verificării și evaluării funcționării și dezvoltării serviciului de transport elevi prin curse regulate;

l) Realizarea unui sistem de evidență a sesizărilor și reclamațiilor și de rezolvare operativă a acestora;

m) Aplicarea de metode performante de management care să conducă la reducerea costurilor de operare;

n) Respectarea reglementarilor legale în vigoare din domeniul transporturilor privind protecția muncii, protecția mediului, prevenirea și combaterea incendiilor;

o) Planificarea inspecțiilor tehnice periodice astfel încât să fie asigurat în fiecare zi numărul de vehicule necesar pentru acoperirea curselor cuprinse în programul de transport.

Art.11 Operatorul de transport are obligația să efectueze serviciul de transport elevi prin curse regulate speciale, cu respectarea programului de transport, care conține condițiile specifice privind traseul, perioadele și programul de circulație, capacitatea mijloacelor de transport, numarul mijloacelor de transport necesare, conform tabelelor anexate caietului de sarcini.

Art.12 La stabilirea programului de transport se vor avea în vedere:
1. orele de începere ale cursurilor
2. timpul necesar parcurgerii traseelor
3. starea drumurilor
4. condițiile meteo în funcție de anotimp
5. numărul de curse efectuat de respectivul mijloc de transport
6. orice alt factor care poate influența orarul de funcționare
Art.13  Traseul cu stațiile de îmbarcare și debarcare ale elevilor va fi propus spre aprobare Consiliului Local al Municipiului Marghita.
Art.14  Se interzice cu desăvârșire transportul simultan al altor elevi și persoane, de către operatorul de transport, în cadrul programului de transport prevăzute în prezentul regulament;
CAPITOLUL III
DOCUMENTE NECESARE PENTRU EFECTUAREA SERVICIULUI DE TRANSPORT ELEVI
Art.15 Operatorul de transport are obligația de a depune urmatoarele documente necesare pentru efectuarea serviciului de transport elevi :

a) Certificat de înregistrare  pe tipul de activitate (CUI), respectiv Certificatul constatator din care să rezulte punctul de lucru în Municipiul Marghita ;

b) Licența  firmei pentru transportul international de persoane cu autocarul/autobuzul/microbuzul, contracost în numele unui terț;

c) Copia conformă pentru transportul international de persoane, cu autocarul/autobuzul/microbuzul, contracost în numele unui terț, pentru fiecare mijloc de transport cu care va  efectua ruta respectivă, emisă pe numele titularului licenței;

d) Copia conforma pentru transportul international de persoane, cu autocarul/autobuzul/microbuzul, contracost în numele unui terț, pentru  mijlocul de transport de rezervă, emisă pe numele titularului licenței;

e) Cartea de identitate pentru fiecare mijloc de transport;

f) Certificatul  de înmatriculare pentru fiecare mijloc de transport cu inspectia tehnică valabilă;

g) Contract de asigurare de raspundere civilă auto RCA pentru fiecare mijloc de transport;

h) Asigurarea de accidente a calătorilor pentru fiecare mijloc de transport;
i) Permisul de conducere categoria D corespunzătoare mijlocului de transport cu care va efectua transportul de elevi;

j) Carte de identitatea  conducatorului auto în calitate de angajat al operatorului de transport;

k) Contractul de muncă a șoferilor  cu normă întreagă;

l) Avizul medical și avizul psihologic, respectiv medicina muncii a  conducatorului auto în calitate de angajat al operatorului de transport;

m) Certificat de pregatire profesională a  conducatorului auto în calitate de angajat al operatorului de transport;

n) Certificat de pregatire profesională pentru transportul rutier de persone în cazul managerului de transport;

Art. 16 Conducătorul auto va avea în permanență asupra sa, în timpul cât conduce mijlocul de transport, toate documentele solicitate de legislația în vigoare. Răspunderea pentru integritatea, existența și păstrarea tuturor documentelor o are conducătorul auto al mijlocului de transport.

CAPITOLUL IV

      SARCINI ȘI RESPONSABILITĂȚI ALE OPEATORULUI DE TRANSPORT
Art.17 (1) Să asigure afișarea la părțile din față și laterală dreapta ale mijlocului de transport a indicativului CURSA SPECIALĂ ELEVI 

(2) În  mijlocul de transport va fi asigurată informarea elevilor cu privire la denumirea stației care urmează;

(3) Să asigure și să nu permită transportul elevilor decât în baza Tabelului nominal cu elevii ce urmează a fi transportați, prezentat de către Colegiul Național ,,Octavian Goga”, Liceul Tehnologic ,,Horea”, Liceul Teoretic ,,Horvath Janos’’.

(4) Să supravegheze urcarea și coborârea  elevilor, să nu pornească mijlocul de transport din stație cu ușile deschise sau cu călători aflați pe scările acestuia;

(5) Să nu îmbarce elevi peste capacitatea maximă admisă a mijlocului de transport;

(6) Să îmbarce/debarce elevii numai în stațiile special amenajate, prevăzute în programul de transport;

(7) Să asigure înlocuirea mijlocului de transport imobilizat pe traseu;

(8) Să asigure urmărirea și coordonarea în trafic a mijloacelor de transport, precum și aplicarea cu operativitate a măsurilor ce se impun în caz de eveniment, incident, accident sau alte situații care pot afecta desfășurarea transportului, în vederea asigurării condițiilor asumate privind regularitatea, siguranța și confortul;

(9) Să dispună de echipaje de intervenție și depanare dotate corespunzător pentru degajarea drumului public sau a căii de rulare în cazul defectării mijlocului de transport;

(10) Să asigure informarea anticipată a elevilor în legatură cu modificarea/suspendarea programului de circulație sau a unui traseu în caz de forță majoră;

(11) Să asigure, zilnic și ori de câte ori este nevoie, salubrizarea, spălarea și dezinfectarea mijloacelor de transport;

(12) Să asigure executarea transportului în condiții de regularitate, siguranță și confort;

13) Mijloacele de transport vor fi echipate cu instalație de incălzire/condiționare a aerului în stare de funcționare;

14) Să asigure aspectul estetic corespunzător al mijlocului de transport;

15) La partea din față și părțile laterale ale mijlocului de transport va fi inscripționată denumirea executantului transportului;

16) La bordul mijlocului de transport trebuie sa existe mijloace de prevenire și combatere a incendiilor, precum și ciocan pentru spart geamurile în caz de necesitate;

17) Mijloacele de transport trebuie să aibă inspecția tehnică periodică sau, după caz, revizia tehnică periodică efectuată la termen:

18) Mijloacele de transport trebuie să îndeplinească condițiile impuse de legislația în vigoare privind siguranța circulației și protecția mediului;

19) Să aplice normele de protecție a muncii specifice activității desfășurate în cadrul serviciului contractat;

20) Să asigure finanțarea pregătirii profesionale și efectuarea examinărilor medicale și psihologice a propriilor angajați;
Art.18 În timpul transportării elevilor, conducătorului auto, i se interzice:
· să circule cu viteză;
· să fumeze;
· să utilizeze aparate video și audio;
· să iasă din mijlocul de transport atât timp cât nu s-a finalizat îmbarcarea/debarcarea;
· să folosească telefonul mobil fără accesorii speciale;
· să transporte marfa, orice bagaje sau echipamente altele decât bagajele elevilor;
· să schimbe traseul aprobat;
· să admită prezența în interiorul microbuzului a substanțelor explozive, urât mirositoare, inflamabile, alte materiale sau obiecte care prin formă sau dimensiune pot murdări pasagerii sau mașina ori alte mărfuri interzise la transport public de călători;
-    să părăsească mijlocul de transport în cazul în care sunt călători, cu excepția cazului în care acest lucru este absolut necesar și doar cu condiția că a luat toate măsurile necesare pentru a evita mișcarea necontrolată a acestuia de către pasageri sau utilizarea lui de către pasageri;
· să frâneze brusc, doar în caz de necesitate și pentru a evita un pericol iminent.
CAPITOLUL V
CHELTUIELI
Art. 19 Acoperirea cheltuielilor pentru transportul de tip curse şcolare/destinat exclusiv elevilor se asigură din bugetele locale ale unităţilor administrativ-teritoriale şi din sume defalcate din unele venituri ale bugetului de stat.
Art. 20 (1) În cazul în care toate cheltuielile privind transportul de  elevi prin curse regulate speciale  la nivelul Municipiului Marghita sunt suportate de administrația publică locală, acestea vor fi incluse în proiectul de buget prezentat Consiliului Local la începutul fiecărui an financiar (sau cu ocazia eventualelor rectificări de buget). După aprobarea bugetului de către Consiliul Local, execuția bugetului revine Primăriei Municipiului Marghita. 

(2) La stabilirea tarifului/km privind transportul de elevi prin curse regulate speciale la nivelul Municipiului Marghita, operatorul de transport va include și distanța de la punctul de garare până la prima stație de îmbarcare, respectiv de la ultima stație de debarcare elevi până la punctul de garare. 
Art. 21 Nu se vor percepe sub nicio formă taxe de la elevi sau de la unitățile școlare arondate pentru transportul elevilor din localitatea de domiciliu la școală și de la școală în localitatea de domiciliu.
Art. 22 Serviciile prestate vor fi decontate pe baza facturii fiscale transmise electronic în platforma naăională RO e-Factura emisa de către prestator și acceptată la plată  de către achizitor, avându-se în vedere serviciile efectiv (real) prestate.

Art. 23 Prestatorul va emite facturi numai după ce reprezentantul Liceului Teoretic „Horvath Janos”, Colegiului Național ,,Octavian Goga” Marghita și a Liceului Tehnologic ,,Horea” Marghita, a acceptat din punct de vedere calitativ și cantitativ serviciile prestate. Cu această ocazie se va încheia un centralizator cu cursele efectuate care va fi semnat de ambele părți.
Art. 24 Contravaloarea serviciului de transport se va achita în termenul convenit, de maxim 30 zile, de la înregistrarea facturii la sediul achizitorului și a tabelelor nominale cu prezența zilnică a elevilor care fac naveta prin curse regulate speciale  la nivelul Municipiului Marghita, vizate de conducerea școlii, împreună cu centralizatorul aferent graficului de circulație pentru transport elevi. 

CAPITOLUL VI DISPOZIȚII FINALE
Art. 25 Prezentul Regulament intră în vigoare odată cu aprobarea sa de către Consiliul Local al Municipiului Marghita și va fi adus la cunoștința tuturor persoanelor și instituțiilor interesate.
Art. 26 Publicarea se va face pe site-ul primăriei https://marghita.ro, iar un exemplar din prezentul regulament va fi comunicat Compartimentului administrare patrimoniu , transport local și relația cu asociațiile de proprietari.

